SKRIFTLIG FORESPØRGSEL E-2441/02

af Olivier Dupuis (NI) til Kommissionen

(28. august 2002)

Om: Afskaffelse af dødsstraf i Taiwan

I løbet af de seneste to år er der sket en stærk nedgang i antallet af henrettelser i Taiwan fra 24 i 1999, 17 i 2000 og 10 i 2001. Den taiwanske justitsminister, Chen Ding-nan, meddelte den 17. maj 2001, at det var hans mål var at få afskaffet dødsstraffen, inden hans mandat udløb i 2004. Han understregede, at dette mål ligeledes var en reaktion på gentagne appeller fra de internationale organisationer til beskyttelse af menneskerettighederne. I januar 2002 vedtog Taiwans parlament med henblik på at bidrage til en bedre beskyttelse af menneskerettighederne i Taiwan at ophæve Retribution Act for Bandits, især pligten til at idømme dødsstraf ved visse voldsforbrydelser. Parlamentet vedtog ligeledes at ændre straffeloven og begrænse muligheden for at afsige dødsdomme.

I et lovforslag, som regeringen godkendte den 11. juli 2002, blev det foreslået, at man afskaffede dødsstraffen for unge under 18 år og mindskede antallet af sager, hvor en dødsdom er obligatorisk.

Minister Hsu Chih-hsiung gav meddelelse om regeringens forslag og bekræftede, at det fortsat var regeringens mål at afskaffe dødsstraffen, men han erkendte, at det var nødvendigt med ledsageforanstaltninger, således at flertallet af borgerne kunne godkende afskaffelsen af dødsstraffen uden forbehold.

I de første tre måneder af 2002 blev der henrettet 3 personer.

Har Kommissionen kendskab til de igangværende reformer i Taipei, der tager sigte på en afskaffelse af dødsstraffen? Hvilke initiativer har Kommissionen taget eller agter den at tage for at støtte Taiwans regerings og parlaments bestræbelser på at afskaffe dødsstraffen? Vil Kommissionen støtte de konkrete initiativer i Taipei og bestyrke de taiwanske myndigheder og borgere i deres bestræbelser på at afskaffe dødsstraffen?

Svar afgivet på Kommissionens vegne af Christopher Patten

(24. september 2002)

EU arbejder for en generel afskaffelse af dødsstraffen, og dette udgør en af hjørnestenene i dens politik vedrørende menneskerettigheder. I henhold til EU's retningslinjer fra 1998 om afskaffelse af dødsstraf har EU opfordret til en gradvis begrænsning af dens anvendelse og til fastsættelse af visse minimumsnormer herfor.

I denne forbindelse glæder Kommissionen sig over Parlamentets resolution af 13. juni 2002 om afskaffelse af dødsstraffen i Japan, Republikken Korea og Taiwan. Kommissionen følger nøje situationen i Taiwan og er bekendt med den udvikling, som det ærede medlem henviser til.

Kommissionen har af udtalelserne fra de taiwanske tjenestemænd om eventuel afskaffelse af dødsstraffen især bemærket, at dette er betinget af befolkningens støtte. I henhold til de oplysninger, som Kommissionen råder over, findes der fortsat en kraftig støtte for dødsstraffen blandt befolkningen og i den lovgivende forsamling (Yuan). Kommissionen håber, at en snarlig oprettelse af en national taiwansk kommission for menneskerettigheder og det øgede kendskab til menneskerettighedsspørgsmål, såvel i de politiske cirkler som i befolkningen i almindelighed, vil medvirke til at skabe et klima, som kan bidrage til en endelig afskaffelse af dødsstraffen.

Med henblik på at støtte anstrengelserne for en sådan afskaffelse offentliggjorde Kommissionen i april 2002 en indkaldelse af forslag til en værdi af 7 mio. EUR under det europæiske initiativ for demokrati og menneskerettigheder. Ikke-statslige organisationer (ngo'er) fra hele verden var berettigede til at deltage. Resultaterne af denne indkaldelse af forslag er for øjeblikket ved at blive undersøgt af EuropeAid.